पाएं अपने शहर की ताज़ा ख़बरें और फ्री ई-पेपरडाउनलोड करें
जिले में कोरोना संक्रमितों के शव दाह की समस्या से व्यथित एक कोर्ट के कर्मी अब अपनी जमीन पर शव का दाह-संस्कार कराएंगे। शहर के वार्ड नंबर-नौ निवासी अजय कुमार यादव मधेपुर कोर्ट में अनुसेवक हैं। वे कहते हैं कि पिछले कई दिनों से वे विभिन्न जिले की ऐसी खबरें देख रहे हैं, जिसमें कोरोना संक्रमित की मौत के बाद शवदाह के लिए दो गज जमीन भी नसीब नहीं हो रही है। इससे वे व्यथित हो गए। इसके बाद उन्होंने ऐसे शव के दाह-संस्कार के लिए अपनी जमीन देने की पेशकश की। अजय बताते हैं कि उनकी जमीन शहर के पश्चिमी बाइपास से साहुगढ़ रोड में नदी के किनारे हैं। आसपास में लोगों का घर भी नहीं है, जिससे उन्हें परेशानी हो। अपनी जमीन में वे ऐसे लोगों का शव दाह-संस्कार करने देंगे। वे कहते हैं कि अगर कोई लावारिस लाश होगी तो उसके दाह संस्कार का भी संस्था के सहयोग से प्रयास करेंगे। अजय ने अपना मोबाइल नंबर 9155475069 जारी करते हुए कहा कि जरूरतमंद लोग व जिला प्रशासन उनसे संपर्क कर सकते हैं।
शव जलाने के लिए संसाधन भी मुहैया कराया जाएगा
पौधरोपण, मरीजों को मुफ्त में ऑक्सीजन सिलेंडर उपलब्ध कराने के बाद अब शृंगी ऋषि सेवा मिशन कोरोना से मौत के शव दाह में भी सहयोग करेगा। संस्था के संस्थापक भास्कर कुमार निखिल ने बताया कि इस तरह की खबर भय का माहौल है। परिजन डर से अधजला ही शव छोड़ कर भाग जाते हैं। ऐसे परिस्थिति में मानवता का परिचय देते हुए अजय कुमार ने अपनी जमीन अंतिम दाह संस्कार के लिए शृंगी ऋषि सेवा मिशन को उपलब्ध कराने की जानकारी दिए हैं। साथ ही अगर कोई लावारिस लाश है तो उसे जलाने के लिए संसाधन भी मुहैया कराया जाएगा।
मुक्तिधाम में अधजला शव छोड़ भाग जाते हैं लोग, अब नहीं होगा ऐसा
शहर के पश्चिमी बाइपास में गुमटी नदी पुल के नीचे पहले लोग कोरोना संक्रमित का शव या तो प्लास्टिक में लपेटकर गुपचुप फेंक देते हैं, या जब कोई जलाने जाता है तो आसपास के लोग और नदी किनारे की जमीन का कथित भू-स्वामी भी रोकते थे। इस कारण विवाद बढ़ते जाता था। इसके बाद सिंहेश्वर मंदिर की जमीन में बने मुक्तिधाम में कोरोना पीड़ित कुछ लाशों को जलवाया गया। लेकिन वहां भी लोग अधजला ही छोड़कर भाग जाते थे। जिस कारण वहां के लोगों ने भी विरोध शुरू कर दिया। ऐसी स्थिति में कोर्ट कर्मी अजय यादव और सामाजिक संगठन शृंगी ऋषि सेवा मिशन के कार्यकर्ताओं की पहल से ऐसे लाशों को मुक्ति मिलेगी। इस पहल की लोग काफी सराहना भी कर रहे हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva zho_Hant eng_Latn